CELEX: 32017D0224(03)
Language: et
Date: 2017-02-23 00:00:00
Title: Komisjoni otsus, 23. veebruar 2017, milles käsitletakse Euroopa tugivõrgustike kaubamärgi kasutamist võimaldavate konkreetsete õiguste andmist kõigile Euroopa tugivõrgustike koordinaatoritele

24.2.2017   
            
            
               ET
            
            
               Euroopa Liidu Teataja
            
            
               C 60/7
            
         KOMISJONI OTSUS,
   23. veebruar 2017,
   milles käsitletakse Euroopa tugivõrgustike kaubamärgi kasutamist võimaldavate konkreetsete õiguste andmist kõigile Euroopa tugivõrgustike koordinaatoritele
   (2017/C 60/06)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse komisjoni 19. septembri 2001. aasta otsust (PV1536), millega antakse peadirektoritele ja talituste juhatajatele õigus otsustada taotluse esitamise vajaduse üle, et kaitsta intellektuaalomandi õigusi, mis tulenevad nende vastutusalasse kuuluvatest meetmetest ja programmidest, samuti õigus otsustada seonduvate litsentside andmise ning õiguste omandamise, üleandmise või nendest loobumise üle, ning millega antakse peadirektoritele õigus osutatud valdkonnas otsuseid haldusalaselt täita,
   ning arvestades järgmist:
   
               (1)
            
            
               Euroopa Parlamendi ja nõukogu direktiivis 2011/24/EL (1) on sätestatud, et komisjon peab toetama Euroopa tugivõrgustike väljaarendamist liikmesriikides kitsalt spetsialiseeritud tervishoiuteenuste osutajate vahel.
            
         
               (2)
            
            
               Komisjoni rakendusotsuse 2014/287/EL (2) artiklis 7 on sätestatud, et komisjon annab tugivõrgustikele ja nende liikmetele õiguse kasutada kordumatut graafilist identifitseerimistunnust (logo).
            
         
               (3)
            
            
               Komisjon registreeris Euroopa Liidu territooriumil kasutatava kaubamärgi, millel kujutatakse Euroopa tugivõrgustiku logo (reg nr 012252128).
            
         
               (4)
            
            
               Euroopa Liit on kõnealuse kaubamärgi seaduslik omanik ja soovib anda kaubamärgi kasutamise õiguse kõigile Euroopa tugivõrgustike koordinaatoritele,
            
         ON TEINUD JÄRGMISE OTSUSE:
   Artikkel 1
   Kõigile Euroopa tugivõrgustike koordinaatoritele, kes on saanud Euroopa tugivõrgustikke juhtiva liikmesriikide nõukogu heakskiidu, antakse kasutustasuta tingimuslik lihtõigus kasutada Euroopa tugivõrgustiku logo (reg nr 012252128) algatuste puhul, mis on seotud direktiivi 2011/24/EL artiklis 12 sätestatud eesmärkidele vastava Euroopa tugivõrgustike tegevusega.
   Artikkel 2
   Kõigil Euroopa tugivõrgustike koordinaatoritel, kes on saanud Euroopa tugivõrgustikke juhtiva liikmesriikide nõukogu heakskiidu, on lubatud volitada oma tugivõrgustiku liikmeid kasutama kõnealust kaubamärki algatuste puhul, mis on seotud asjaomaste tugivõrgustike tegevusega.
   
      Brüssel, 23. veebruar 2017
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  Euroopa Parlamendi ja nõukogu 9. märtsi 2011. aasta direktiiv 2011/24/EL patsiendiõiguste kohaldamise kohta piiriüleses tervishoius (ELT L 88, 4.4.2011, lk 45).
   
      (2)  Komisjoni 10. märtsi 2014. aasta rakendusotsus 2014/287/EL, millega sätestatakse kriteeriumid Euroopa tugivõrgustike rajamiseks, kõnealuste tugivõrgustike ja nende liikmete hindamiseks ning selliste võrgustike rajamise ja hindamisega seotud teabe ja eksperditeadmiste vahetuse hõlbustamiseks (ELT L 147, 17.5.2014, lk 79).